KLASA: P-371/23

URBROJ: 711-02-01/07-2024-08

Zagreb, 18. listopada 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznice Vesne Dodiković-Jurković, OIB: ……………., zamjenice ravnatelja Agencije za znanost i visoko obrazovanje do 7. ožujka 2023.,** pokrenutom po službenoj dužnosti na radnom sastanku Povjerenstva od 25. travnja 2024. pod oznakom KLASA: P-371/23, na 62. sjednici održanoj 18. listopada 2024. donosi sljedeću

**ODLUKU**

1. **Propustom pravovremenog podnošenja imovinske kartice za 2022. godinu, obveznica Vesna Dodiković-Jurković, zamjenica ravnatelja Agencije za znanost i visoko obrazovanje do 7. ožujka 2023., počinila je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obveznici Vesni Dodiković-Jurković izriče se opomena.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku, za obveznicu Vesnu Dodiković-Jurković, zamjenicu ravnatelja Agencije za znanost i visoko obrazovanje do 7. ožujka 2023., utvrdilo da navedena obveznica nije podnijela imovinsku karticu sukladno članku 10. stavku 4. ZSSI-a, pa je po službenoj dužnosti pokrenulo postupak protiv obveznice sukladno članku 41. stavku 1. ZSSI-a.

Povjerenstvo je stoga 30. studenoga 2023. obveznici uputilo informativnu obavijest o otvaranju predmeta vezano za okolnost nepodnošenja imovinske kartice za 2022. godinu, a na koju se obavijest obveznica očitovala istoga dana navodeći da je popunila godišnji obrazac imovinske kartice za 2022. godinu te ga je popunjenog s prilozima dostavila Povjerenstvu 26. svibnja 2022. U prilogu očitovanja obveznica dostavlja ispis ekrana iz kojeg je vidljivo da je obrazac popunjen 26. svibnja 2022. te da isti ima status „odobreno“, a isprintani obrazac s prilogom poslan je službenom poštom iz Agencije za znanost i visoko obrazovanje (AZVO), o čemu je kao dokaz obveznica dostavila fotografiju prijamne knjige s brojem pošiljke i poštanskog ureda u koji je pošiljka zaprimljena 26. svibnja 2022. Budući da je obrazac zaprimljen u sustavu imovinskih kartica Povjerenstva te da ima status „odobreno“ i bio je javno dostupan, obveznica smatra otvaranje ovog predmeta neutemeljenim te zahtijeva da ju Povjerenstvo obavijesti o zatvaranju neutemeljeno otvorenog predmeta.

Povjerenstvo je na stručnom radnom sastanku Povjerenstva održanom dana 25. travnja 2024. utvrdilo postojanje pretpostavki za pokretanje postupka vezano za moguću povredu članka 10. stavka 4. ZSSI-a te je o istome obveznici dostavilo obavijest KLASA: P-371/23, URBROJ: 711-02-01/04-2024-04 od 25. travnja 2024., koju je obveznica zaprimila 12. rujna 2024. Navedenom obavijesti obveznica je pozvana da se u roku od 15 dana od dostave obavijesti očituje na razloge za pokretanje postupka te na činjenična utvrđenja iz te obavijesti.

Obveznica se na navedenu obavijest očitovala dopisom od 18. rujna 2024. navodeći da je 6. travnja 2023. ispunila online obrazac imovinske kartice za 2022. godinu te je isti poslan i poštom. Navodi da je nakon dostavljanja imovinske kartice telefonski kontaktirala Povjerenstvo te je informirala isto da je obrazac za 2022. godinu popunila u online formi te je od tog datuma bio javno vidljiv i dostupan svima, a potpisan obrazac je poslala poštom te joj je tom prilikom rečeno da je sve u redu. Obveznica dostavlja ispis ekrana iz kojeg je vidljivo da je 6. travnja 2023. ispunila imovinsku karticu za 2022. godinu te da je ista u sustavu imala status „odobreno“. Moli da se obustavi pokretanje postupka vezano za moguću povredu odredbi članka 10. stavka 4. ZSSI-a.

U dodatnom očitovanju od 10. listopada 2024. obveznica je navela da je na radnom mjestu zamjenice ravnatelja Agencije za znanost i visoko obrazovanje bila do 12. ožujka 2023., a da je pri ispunjavanju imovinske kartice za 2022. godinu kao razlog ispunjavanja upisala prestanak dužnosti jer je njome obuhvatila i kratko trajanje mandata do 12. ožujka 2023. Naime, ističe da je 1. srpnja 2022. imenovana zamjenicom ravnatelja Agencije za znanost i visoko obrazovanje na razdoblje od godinu dana, dakle do 1. srpnja 2023. Budući da je Agencija temeljem Odluke Upravnog vijeća Agencije, donesene na 76. sjednici održanoj 3. veljače 2023., raspisala natječaj za izbor novog ravnatelja Agencije, a njezin je mandat zamjenika ravnatelja bio vezan uz mandat tadašnjeg v.d. ravnatelja, bilo je izvjesno da obveznica neće konzumirati imenovanje za zamjenika ravnatelja do kraja imenovanog razdoblja, dakle do 1. srpnja 2023. te joj je mandat zamjenika ravnatelja prestao 12. ožujka 2023. godine. Navodi da je telefonski obavijestila Povjerenstvo o kašnjenju s ispunjavanjem i dostavom imovinske kartice za 2022. godinu iz navedenih okolnosti izbora novog ravnatelja i prestanka njezinoga mandata zamjenika ravnatelja 12. ožujka 2023. Imovinsku karticu je ispunila 6. travnja 2023. u sustavu na web-stranici Povjerenstva i od tada je bila javno vidljiva i dostupna svima te je ista potpisana i dostavljena poštom, a o čemu obveznica dostavlja dokaze. Navodi da joj je u telefonskom razgovoru rečeno, a nakon što je objasnila kontekst kašnjenja u ispunjavanju i dostavljanju imovinske kartice, da je sve u redu te da su i drugi kasnili u dostavljanju imovinske kartice. Obveznica dalje navodi da u razdoblju cijele 2022. godine do 12. ožujka 2023. nije ostvarivala nikakve dodatne prihode osim plaće, a okolnosti za kasnije podnošenje imovinske kartice je telefonski objasnila.

Isto tako, u dodatnom očitovanju od 11. listopada 2024. obveznica navodi da je kontaktirala Povjerenstvo kako bi si razjasnila nedoumice koje je imala, između ostaloga, i pri popunjavanju elektroničkog obrasca vezano za navođenje svrhe podnošenja imovinske kartice: treba li odabrati godišnju imovinsku karticu za 2022. ili za kraj obnašanja dužnosti s obzirom da joj je mandatno razdoblje trajalo od srpnja 2022. i završilo u ožujku 2023. Mislila je da pri izboru svrhe podnošenja „kraj obnašanja dužnosti“ pokriva razdoblje iz 2022. godine te kratko razdoblje do 12. ožujka 2023., odnosno do prestanka njezinog mandata zamjenika ravnatelja Agencije za znanost i visoko obrazovanje. Navodi da je njezina imovinska kartica bila vidljiva u sustavu te ju je telefonski razgovor ostavio u uvjerenju da je sve u redu u vezi podnošenja imovinske kartice.

U tijeku postupka Povjerenstvo je izvršilo uvid u službenu bilješku Povjerenstva od 23. studenoga 2023., informativnu obavijest Povjerenstva od 30. studenoga 2023. o otvaranju predmeta, očitovanje obveznice od 30. studenoga 2023. s prilozima, obavijest Povjerenstva KLASA: P-371/23, URBROJ: 711-02-01/04-2024-04 od 25. travnja 2024. s povratnicom, očitovanje obveznice od 18. rujna 2024., 10. listopada 2024. i 11. listopada 2024., sudski registar Trgovačkog suda u Zagrebu te u Registar obveznika i Registar imovinskih kartica koje vodi i ustrojava Povjerenstvo.

Povjerenstvo je uvidom u Registar obveznika i Registar imovinskih kartica utvrdilo da je Vesna Dodiković-Jurković od 26. srpnja 2021. do 7. ožujka 2023. profesionalno obnašala dužnost zamjenice ravnatelja Agencije za znanost i visoko obrazovanje (u daljnjem tekstu: Agencija), dok je uvidom u sudski registar Trgovačkog suda u Zagrebu utvrdilo da je osnivač navedene Agencije Republika Hrvatska.

Člankom 3. stavkom 1. točkom 45. ZSSI-a propisano je da su ravnatelji i zamjenici ravnatelja agencija kojima je osnivač Republika Hrvatska obveznici u smislu toga Zakona te je stoga Vesna Dodiković-Jurković, kao zamjenica ravnatelja Agencije za znanosti i visoko obrazovanje do 7. ožujka 2023., povodom obnašanja navedene dužnosti postala obveznicom ZSSI-a stupanjem na snagu toga Zakona, tj. 25. prosinca 2021. pa je ista bila dužna postupati u skladu s njegovim odredbama.

Povjerenstvo je uvidom u Registar imovinskih kartica utvrdilo da obveznica Vesna Dodiković-Jurković nije podnijela imovinsku karticu povodom godišnje obveze podnošenja za 2022. godinu do 31. siječnja 2023., niti je istu podnijela naknadno.

Naime, Povjerenstvo pojašnjava da je obveznica dana 26. svibnja 2022. zaista podnijela imovinsku karticu sa svrhom podnošenja „godišnja obveza podnošenja“, no ta imovinska kartica je obveznici odobrena kao imovinska kartica sa svrhom podnošenja „stupanje na dužnost“. S obzirom da je Vesna Dodiković-Jurković postala obveznicom ZSSI-a 25. prosinca 2021., sa stajališta toga Zakona se smatra da je obveznica na dužnost, povodom čijeg je obnašanja ista postala obveznicom, stupila 25. prosinca 2021. godine. Stoga je ista temeljem članka 10. stavka 2. ZSSI-a, koji propisuje da su obveznici, između ostaloga, dužni podnijeti imovinsku karticu u roku od 30 dana od dana stupanja na dužnost, bila dužna prvo podnijeti imovinsku karticu povodom stupanja na dužnost. No, obveznica je prvo dana 26. svibnja 2022. podnijela imovinsku karticu sa svrhom „godišnja obveza podnošenja“, koja nikako nije mogla biti godišnja imovinska kartica za 2022. godinu s obzirom da je člankom 10. stavkom 4. ZSSI-a propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu. Stoga bi ta imovinska kartica mogla biti godišnja imovinska kartica jedino za 2021. godinu (koja se podnosi do 31. siječnja 2022.), međutim obveznica istu nije bila dužna podnositi jer je obveznicom ZSSI-a postala tek 25. prosinca 2021., a imovinsko stanje obveznice tih sedam dana do isteka 2021. se u ovom slučaju obuhvaća podnošenjem imovinske kartice povodom stupanja na dužnost.

Nadalje, obveznica je dana 6. travnja 2023. podnijela drugu i posljednju imovinsku karticu povodom prestanka obnašanja dužnosti zamjenice ravnatelja Agencije, a koju je dužnost obveznica prestala obnašati 7. ožujka 2023. Navedenu imovinsku karticu obveznica je bila dužna podnijeti temeljem članka 10. stavka 2. ZSSI-a, koji propisuje da su obveznici, između ostaloga, dužni podnijeti imovinsku karticu u roku od 30 dana po prestanku obnašanja dužnosti. Unatoč podnošenju navedene imovinske kartice, obveznica je bila dužna podnijeti i godišnju imovinsku karticu za 2022. godinu do 31. siječnja 2023. sukladno citiranom članku 10. stavku 4. ZSSI-a, međutim ista to nije učinila niti do dana donošenja ove odluke.

Iz navedenog stoga jasno proizlazi da obveznica nije podnijela imovinsku karticu povodom godišnje obveze podnošenja za 2022. godinu u zakonskom roku do 31. siječnja 2023., niti je istu podnijela naknadno.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom, dok je stavkom 4. istog članka propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu. Stavkom 5. propisano je da ako obveznik podnosi imovinsku karticu nakon isteka rokova propisanih stavcima 2. i 3. toga članka, dužan je podnijeti imovinsku karticu sa stanjem na zadnji dan roka za podnošenje imovinske kartice koju je propustio podnijeti u roku, dok se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Odredbom članka 14. stavka 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Dakle, iako je obveznica bila obvezna podnijeti imovinsku karticu za 2022. godinu do 31. siječnja 2023., ista to nije učinila niti do dana donošenja ove odluke. Stoga je utvrđeno da je obveznica takvim svojim propustom počinila povredu članka 10. stavka 4. ZSSI-a.

**Povjerenstvo pritom ističe kako je obveznica i nadalje u obvezi podnijeti imovinsku karticu za 2022. godinu te je se poziva da istu dostavi u što kraćem roku, kao i imovinsku karticu po proteku 12 mjeseci od prestanka obnašanja dužnosti zamjenice ravnatelja Agencije, koju obveznica također nije podnijela.**

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10. (obveza podnošenja imovinske kartice), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a, opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije kao olakotnu okolnost uzelo u obzir činjenicu da se radi o obveznici protiv koje do sada nisu vođeni postupci pred Povjerenstvom, da je bila u stalnom kontaktu s Uredom Povjerenstva pokušavajući razjasniti okolnosti ovog konkretnog slučaja, da je ista prestala obnašati dužnost povodom čijeg je obnašanja bila obveznicom ZSSI-a, kao i da je imovinskom karticom obveznice podnesenom povodom prestanka obnašanja dužnosti javnost bila upoznata s njezinim imovinskim stanjem. Stoga je Povjerenstvo za opisanu povredu smatralo opravdanim obveznici izreći sankciju opomene.

Ova odluka objavit će se na mrežnim stranicama Povjerenstva nakon uredne dostave odluke obveznici, a sve sukladno članku 44. stavku 5. i 6. ZSSI-a.

Slijedom navedenog, Povjerenstvo je odlučilo kako je navedeno u izreci ove odluke.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Vesna Dodiković-Jurković, osobnom dostavom

2. Objava na mrežnim stranicama Povjerenstva nakon uredne dostave obveznici

3. Pismohrana